Diari Oficial de la Generalitat Valenciana


Sumari del DOGV 6693, del 17-01-2012 (2012/336)

ORDE conjunta 1/2011, de 25 de novembre, de la Conselleria de Sanitat, la Conselleria d'Infraestructures, Territori i Medi Ambient i la Conselleria d'Agricultura, Pesca, Alimentació i Aigua, per la qual es regula la Comissió de Salut i Medi Ambient de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/11/25/1/dof/vci/html**

### Dades del document

Número de DOGV
:   6693

Data del DOGV
:   17-01-2012

Secció del DOGV
:   I. DISPOSICIONS GENERALS

Número del document
:   2012/336


Data del document
:   25-11-2011

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * Comissió de Salut i Medi Ambient de la Comunitat Valenciana
    * reglament intern
    * control sanitari
    * vigilància del medi ambient
    * programa d'actuació
    * risc sanitari
    * legislació

ORDE conjunta 1/2011, de 25 de novembre, de la Conselleria de Sanitat, la Conselleria d'Infraestructures, Territori i Medi Ambient i la Conselleria d'Agricultura, Pesca, Alimentació i Aigua, per la qual es regula la Comissió de Salut i Medi Ambient de la Comunitat Valenciana. [2012/336]  
  
PREÀMBUL  
  
El Decret 95/2009, de 10 de juliol, del Consell, pel qual es crea el sistema de vigilància sanitària de riscos ambientals, naix com a conseqüència del tractament dispensat a la sanitat ambiental per la Llei 4/2005, de 17 de juny, de la Generalitat, de Salut Pública de la Comunitat Valenciana, concretat amb la inclusió de la sanitat ambiental en la Cartera de Servicis de Salut Pública, per mitjà del Decret 98/2009, de 17 de juliol, pel qual s'aprova la Cartera de Servicis de Salut Pública de la Comunitat Valenciana.   
L'article 7 de l'esmentat Decret 95/2009, de 10 de juliol, va crear la Comissió de Salut i Medi Ambient de la Comunitat Valenciana, concebuda com una comissió interdepartamental en el si de l'estructura orgànica de la Generalitat, constituïda per les conselleries firmants d'esta orde i que reforça el seu caràcter multidisciplinari.  
En atenció de totes estes consideracions, i fent ús de les facultats que conferix l'article 28, lletra e) de la Llei 5/1983, de 30 de desembre, del Consell, d'acord amb el que establix la Llei 4/2005, de 17 de juny, de la Generalitat, de Salut Pública de la Comunitat Valenciana, complint amb el que disposa l'article 7.3 del Decret 95/2009, de 10 de juliol, del Consell, pel qual es crea el sistema de vigilància sanitària de riscos ambientals i a tenor del Decret 111/2011, de 2 de setembre, pel qual s'aprova el Reglament Orgànic i Funcional de la Conselleria de Sanitat, del Decret 112/2011, de 2 de setembre, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, i del Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua.   
  
ORDENEM  
  
Article 1. Objecte  
Esta orde té com a objecte desplegar les funcions, l'estructura i composició i el funcionament de la Comissió de Salut i Medi Ambient de la Comunitat Valenciana, concebuda com l'òrgan paritari per a la coordinació de les actuacions conjuntes de salut humana i medi ambient, constituïda per les conselleries amb competències en medi ambient i en sanitat de la Comunitat Valenciana.  
  
Article 2. Funcions   
Són funcions de la Comissió de Salut i Medi Ambient de la Comunitat Valenciana les següents:  
1. En matèria d'elaboració del Pla Valencià de Salut i Medi Ambient (d'ara en avant, el pla) per a la seua remissió i eventual aprovació pel Consell, es definiran les actuacions que s'han de dur a terme per tal d'evitar o minimitzar els riscos per a la salut de les persones que siguen deguts a factors d'exposició ambiental.  
2. En l'àmbit de vetlar pel compliment i coordinar l'execució del pla:   
a) S'avaluarà l'efectivitat dels resultats del pla, a més dels protocols de treball que definisquen els nivells d'intervenció i alerta sanitària davant de la constatació de l'existència de riscos sanitaris per contingències d'origen ambiental.   
b) Es proposaran normes i actuacions per a una coordinació més eficaç entre les actuacions de salut i medi ambient en la Comunitat Valenciana.   
3. En matèria de la proposta d'adopció de les mesures reglamentàries necessàries per a garantir-ne l'execució:   
a) Es posarà en marxa el Sistema d'Informació Geogràfic Sanitari Ambiental, per mitjà de la incorporació de les seues bases de dades sobre salut i medi ambient.   
b) S'identificaran indicadors de salut ambiental per a incloure'ls en el pla.   
c) S'impulsarà la realització d'estudis i investigacions sobre salut i medi ambient.   
d) Se li ha de comunicar qualsevol programa, pla d'acció o projecte de norma jurídica de la Generalitat l'objecte del qual siga la salut en relació amb el medi ambient, així com qualsevol altra, quan així ho consideren convenient les conselleries competents en la matèria.  
  
Article 3. Estructura i composició   
1. La Comissió de Salut i Medi Ambient de la Comunitat Valenciana estarà integrada pels membres següents:  
a) El director/a general competent en matèria de salut pública, com a president.  
b) El director/a general competent en matèria de qualitat ambiental i canvi climàtic, com a vicepresident primer.  
c) El director/a general competent en matèria d'aigua, com a vicepresident segon.  
2. Les seues convocatòries podran incloure, quan així ho justifiquen les matèries que s'hagen de tractar, la invitació a participar a representants d'altres departaments de l'administració de la Generalitat o d'altres administracions o altres organismes o institucions que per la seua naturalesa, experiència professional, coneixements tècnics o funcions, resulten pertinents, els quals assistiran amb veu però sense vot.  
3. La comissió podrà estar assistida de tots aquells tècnics que el president o els vicepresidents consideren necessari per al millor exercici de les seues funcions, els quals actuaran amb veu però sense vot.  
  
Article 4. Funcionament  
1. La comissió es reunix en sessió ordinària almenys dos vegades a l'any, i en sessió extraordinària sempre que el president o els vicepresidents ho consideren necessari.  
2. La comissió pot constituir tots els grups de tècnics de treball que considere necessaris per al millor compliment dels seus fins, delimitant els objectius, composició i duració de cada grup de treball, que ha d'integrar, almenys, un funcionari de les conselleries respectives, els quals han d'elaborar una memòria periòdica de les activitats i resultats del grup de treball. Poden participar en estos grups tècnics de treball membres d'altres conselleries i organismes amb competències relacionades amb la salut i el medi ambient, de les entitats locals, de l'Administració General de l'Estat o de les universitats, associacions professionals i centres públics i privats, sempre que la seua participació haja sigut aprovada per la comissió.  
3. Cap personal de la Generalitat que participe en la comissió o en els seus grups tècnics de treball rebrà remuneració complementària per estes activitats que, en tot cas, es consideraran com pròpies del seu lloc de treball.   
4. Per al que no preveu el Decret 95/2009, de 10 de juliol, i per la present orde conjunta, el funcionament de la Comissió de Salut i Medi Ambient de la Comunitat Valenciana es regula pel que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
València, 25 de novembre de 2011  
El conseller de Sanitat,  
LUIS ROSADO BRETÓN  
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA


Còpia Permalink ELI